b'\n_START_ARTICLE_\n\xc3\x93lafur Stef\xc3\xa1nsson (stiftamtmand)\n_START_SECTION_\nLiv og gerning\n_START_PARAGRAPH_\nStef\xc3\xa1nsson var s\xc3\xb8n af pr\xc3\xa6sten Stef\xc3\xa1n \xc3\x93lafsson og dennes 1. hustru, Ragnhei\xc3\xb0ur Magn\xc3\xbasdatter, blev f\xc3\xb8dt p\xc3\xa5 H\xc3\xb6skuldssta\xc3\xb0ir i det nordlige Island og blev i ung alder for\xc3\xa6ldrel\xc3\xb8s. Han dimitteredes fra Latinskolen p\xc3\xa5 Holar til K\xc3\xb8benhavns Universitet 1751, blev juridisk kandidat 1754 og ansattes som bogholder ved fabrikkerne i Reykjavik, beskikkedes 1756 til vicelagmand, adjungeredes 1764 amtmand Magnus G\xc3\xadslason og udn\xc3\xa6vntes efter dennes d\xc3\xb8d 1766 til amtmand over Island._NEWLINE_1761 \xc3\xa6gtede han nysn\xc3\xa6vnte amtmands datter Sigri\xc3\xb0ur, et gifterm\xc3\xa5l, der b\xc3\xa5de skaffede ham rigdom og anseelse._NEWLINE_Da Island 1770 deltes i 2 amter, tilfaldt Nord- og \xc3\x98stamtet ham, men 1783 afgik han med pension, efter sigende for at undg\xc3\xa5 en flytning til Nordlandet. Da der 1787 oprettedes et s\xc3\xa6rligt Vestamt, udn\xc3\xa6vntes han til amtmand over dette. 1790 forfremmedes han til stiftamtmand over Island og forbandt med denne stilling posten som amtmand, indtil 1793 over Vestamtet, derefter over Sydamtet._NEWLINE_Med \xc3\x93lafur Stef\xc3\xa1nssons udn\xc3\xa6vnelse til stiftamtmand havde for f\xc3\xb8rste gang en indf\xc3\xb8dt isl\xc3\xa6nder f\xc3\xa5et landets \xc3\xb8verste styrelse i h\xc3\xa6nde, og omtrent samtidig tilfaldt de fleste vigtigere embeder i landet hans S\xc3\xb8nner eller n\xc3\xa6re sl\xc3\xa6gtninge. Han var afholdt ved sin personlige elskv\xc3\xa6rdighed og godg\xc3\xb8renhed; man anerkendte hans sunde omd\xc3\xb8mme og land\xc3\xb8konomiske indsigt. Han havde ogs\xc3\xa5 med iver virket for n\xc3\xa6ringsvejenes udvikling og en bedre ordning af handelsforholdene, ligesom han h\xc3\xb8rte til den kreds af m\xc3\xa6nd, der i moderne reformer s\xc3\xa5 betingelsen for Islands fremtid, om han end optr\xc3\xa5dte forsigtig og eftergivende. I sin embedsgerning, s\xc3\xa6rlig som stiftamtmand, har han dog n\xc3\xa6ppe ydet noget fremragende, tilmed var forholdene vanskelige s\xc3\xa5 vel p\xc3\xa5 grund af landets forarmelse som ved personlige mods\xc3\xa6tninger inden for de styrendes kreds. Med \xc3\xa5rene indsneg der sig uregelm\xc3\xa6ssigheder eller i alt fald nogen slaphed i hans bestyrelse, hvad der 1803 f\xc3\xb8rte til neds\xc3\xa6ttelsen af en kommission til unders\xc3\xb8gelse af hans embedsf\xc3\xb8relse. Dette foranledigede hans afsked 1806, som dog bevilgedes ham p\xc3\xa5 gunstige vilk\xc3\xa5r og med titel af gehejmeetatsr\xc3\xa5d._NEWLINE_Til sin d\xc3\xb8d forblev han boende p\xc3\xa5 den ud for Reykjavik liggende \xc3\xb8 Vi\xc3\xb0ey, hvor han siden 1793 havde haft sin embedsbolig. 1785 havde han for sin redebonhed til at afhj\xc3\xa6lpe den ved u\xc3\xa5r foranledigede n\xc3\xb8d f\xc3\xa5et tildelt fortjenstmedaljen._NEWLINE_\xc3\x93lafur Stef\xc3\xa1nsson har p\xc3\xa5 dansk udgivet en historisk Underretning om den islandske Handels F\xc3\xb8relse (1798) og desuden i det \xc3\xa6ldre islandske Litteraturselskabs skrifter offentliggjort forskellige \xc3\xb8konomiske afhandlinger. Han blev i 1810 medlem af Det kongelige danske Selskab for F\xc3\xa6drelandets Historie.'